Πληροφορίες: Χριστίνα Σαμαρά 
ΕΞΑΙΡΕΤΙΚΑ ΕΠΕΙΓΟΝ

Αθήνα
: 	05.10.2026
Αρ. Πρωτ.: 	 1135

ΠΡΟΣ:	

ΚΟΙΝ:	«Πίνακας Αποδεκτών»
	«»

Κυρία Υπουργέ,
Η Εθνική Συνομοσπονδία Ατόμων με Αναπηρία (Ε.Σ.Α.μεΑ.) αποτελεί την τριτοβάθμια Οργάνωση των ατόμων με αναπηρία, χρόνιες παθήσεις και των οικογενειών τους στη χώρα και αναγνωρισμένο Κοινωνικό Εταίρο της ελληνικής Πολιτείας σε ζητήματα αναπηρίας. 
Κύρια αποστολή της είναι η καταπολέμηση των διακρίσεων σε βάρος των ατόμων με αναπηρία, χρόνιες παθήσεις και των οικογενειών τους και η προώθηση, προστασία και απόλαυση των ανθρωπίνων και συνταγματικά κατοχυρωμένων δικαιωμάτων τους. Όσον αφορά στα ανθρώπινα δικαιώματα των ατόμων με αναπηρία, αυτά κατοχυρώνονται με τη Σύμβαση των Ηνωμένων Εθνών για τα Δικαιώματα των Ατόμων με Αναπηρίες που η χώρα μας μαζί με το Προαιρετικό της Πρωτόκολλο επικύρωσε με τον Ν. 4074/2012.
Με την παρούσα επιστολή, σας μεταφέρουμε την έντονη διαμαρτυρία του Σωματείου Ατόμων με Αναπηρία Ζακύνθου «ΟΙ ΠΟΠΟΛΑΡΟΙ» για τη σοβαρή υποστελέχωση του Ειδικού Δημοτικού Σχολείου Μπόχαλης Ζακύνθου, όπου φοιτούν 41 μαθητές με αναπηρία και ειδικές εκπαιδευτικές ανάγκες.
Όπως επισημαίνεται και στην υπ’ αριθ. πρωτ. 2018/30.09.2026 επιστολή του Σωματείου Ατόμων με Αναπηρία Ζακύνθου «ΟΙ ΠΟΠΟΛΑΡΟΙ» την οποία σας επισυνάπτουμε, παρά τις ιδιαίτερα εξειδικευμένες ανάγκες των μαθητών, το σχολείο εξακολουθεί να λειτουργεί χωρίς βασικές ειδικότητες απαραίτητες για την ολοκληρωμένη εκπαιδευτική, θεραπευτική και ψυχοκοινωνική υποστήριξή τους.
Συγκεκριμένα, παραμένουν ακάλυπτες οι ακόλουθες θέσεις:
ΠΕ23 – Ψυχολόγος: 1 θέση
ΠΕ30 – Κοινωνικός Λειτουργός: 1 θέση
ΠΕ21 – Θεραπευτές Λόγου: 2 θέσεις
ΠΕ28 – Φυσιοθεραπευτής: 1 θέση
ΠΕ11 – Εκπαιδευτικός Φυσικής Αγωγής: 1 θέση
Η απουσία των παραπάνω ειδικοτήτων έχει ως αποτέλεσμα να μην παρέχονται στα παιδιά υπηρεσίες που είναι απολύτως αναγκαίες για την εκπαιδευτική και συνολική τους ανάπτυξη, ενώ παράλληλα μεταφέρεται ένα δυσβάσταχτο βάρος στις οικογένειές τους, οι οποίες αδυνατούν να καλύψουν ιδιωτικά τις ανάγκες αυτές. 
Η κατάσταση αυτή επιφέρει δυσάρεστες επιπτώσεις στην ποιοτική εκπαίδευση, η οποία πρέπει να διασφαλίζεται στους μαθητές με αναπηρία από την πολιτεία και τους πολιτειακούς θεσμούς, όπως επιτάσσει και η Διεθνής Σύμβαση του ΟΗΕ για τα Δικαιώματα των Ατόμων με Αναπηρία
Κυρία Υπουργέ, 
Ως εκ τούτου απευθυνόμαστε σε εσάς και ζητάμε την άμεση παρέμβασή σας ώστε να καλυφθούν χωρίς άλλη καθυστέρηση όλες οι κενές θέσεις και να διασφαλιστεί η πλήρης στελέχωση του σχολείου με το αναγκαίο και κατάλληλα εξειδικευμένο προσωπικό, προκειμένου να επιτευχθεί η απρόσκοπτη συμμετοχή στην εκπαίδευση με συνθήκες ασφάλειας και αξιοπρέπειας των μαθητών που φοιτούν σε αυτό, χωρίς εμπόδια και αποκλεισμούς, όπως πρέπει να διασφαλίζει ένα σύγχρονο δημόσιο σχολείο.
Αναμένουμε την άμεση ανταπόκριση και τις απαραίτητες ενέργειές σας για την επίλυση του προβλήματος.
Συνημμένα σας αποστέλλουμε την υπ’ αριθ. πρωτ. 2018/30.09.2026 επιστολή του Σωματείου Ατόμων με Αναπηρία Ζακύνθου «ΟΙ ΠΟΠΟΛΑΡΟΙ» που αναφέρεται στο εν λόγω ζήτημα.

Με εκτίμηση

Ο Πρόεδρος

Ι. Βαρδακαστάνης
Ο Γεν. Γραμματέας 


Β. Κούτσιανος


Πίνακας Αποδεκτών:
- Γ. Γ. Α/βάθμιας, Β/βάθμιας Εκπαίδευσης και Ειδικής Αγωγής, κ. Ι. Παπαδομαρκάκη
 - Δ/νση Πρωτοβάθμιας Εκπαίδευσης Ζακύνθου
- Δ/ντή Ειδικού Δημοτικού Σχολείου Μπόχαλης Ζακύνθου
- Π.ΟΜ.ΑμεΑ. Δ.Ε. και Ν.Ι.Ν. 
- Π.Ο.Σ.Γ.Κ.Α.μεΑ. 
- Σωματείο Ατόμων με Αναπηρία Ζακύνθου «ΟΙ ΠΟΠΟΛΑΡΟΙ»

